KŐSZEG VÁROS ÖNKORMÁNYZATÁNAK Ikt. szám:

# Városfejlesztési, Idegenforgalmi, Környezetvédelmi és Vagyonügyi Bizottsága

**JEGYZŐKÖNYV**

***Készült***: 2023. február 08.-án 14 óra 00 perctől a Városháza 101. -es tanácskozótermében a Városfejlesztési, Idegenforgalmi, Környezetvédelmi és Vagyonügyi Bizottság nyilvános üléséről.

***Jelen vannak***: Kiss Péter, Gelencsér Attila, Kiss Zoltán Miksa, Takácsné Varga Ágnes, Gelencsér Júlia, Harsányi Zsolt, Stampf Ervin (később csatlakozik), Illés Péter Gábor (8 fő)

***Meghívottak:*** Básthy Béla polgármester, Dr. Nagy Edina aljegyző, Németh Ildikó osztályvezető, Cserkutiné Stipsics Edina pénzügyi és gazdálkodási osztályvezető,

Tanácskozási joggal van jelen: Harkai Norbert

Kiss Péter bizottsági elnök üdvözli az egybegyűlteket, ismerteti, hogy a bizottság 7 fővel határozatképes. Rába Kálmán, hogy nem tud jelen lenni az ülésen.

Az elnök szavazásra teszi fel a sorrendjében változtatott napirendet, melyet a bizottság **7 igen** szavazattal elfogad.

**Napirend:**

1. A Kőszegi Közös Önkormányzati Hivatal 2023. évi költségvetésének jóváhagyása
*Előadó a jegyző nevében: Cserkutiné Stipsics Edina pénzügyi és gazdálkodási osztályvezető*
2. A 2024-2026. évekre vonatkozó középtávú tervezés keretszámának jóváhagyása
*Előadó a polgármestert nevében: Cserkutiné Stipsics Edina pénzügyi és gazdálkodási osztályvezető*
3. Kőszeg Város Önkormányzata 2023. évi költségvetéséről szóló rendeletének megalkotása
*Előterjesztő: Básthy Béla polgármester*
4. A vagyongazdálkodási koncepció jóváhagyása
*Előadó a polgármester nevében: Németh Ildikó városüzemeltetési osztályvezető*
5. Kőszeg, 6077 hrsz.-ú ingatlan belterületbe vonása
*Előadó a polgármester nevében: Németh Ildikó városüzemeltetési osztályvezető*
6. Kőszeg, 6659/3 hrsz.-ú ingatlanrész felajánlása
*Előadó a polgármester nevében: Németh Ildikó városüzemeltetési osztályvezető*
7. Zrínyi Miklós utca átnevezése
*Előadó a polgármester nevében: Németh Ildikó városüzemeltetési osztályvezető*

**1.napirendi pont**

A Kőszegi Közös Önkormányzati Hivatal 2023. évi költségvetésének jóváhagyása

**Cserkutiné Stipsics Edina:** Pár gondolatot szeretne csak hozzáfűzni az előterjesztéshez, ami a Közös Hivatal költségvetéséről szól. A hivatal létszámának változásával szeretném kezdeni, mint ahogy Jegyző Úr is felhívta a figyelmet a takarékosságra, a Hivatal keretlétszámának 3 fővel való csökkentése indokolt, mivel ezek az álláshelyek amúgy sincsenek betöltve és a későbbiekben sem tervezzük betölteni. Ugyan 4 főről volt szó, de a negyedik fő GYES-en van így az álláshelyét nem lehet megszüntetni. Természetesen az ő bére sem került betervezésre a költségvetésbe, mivel más járulékot kap. Év végén Balla miniszteri biztosnak megküldött adatszolgáltatás alapján lettek beépítve a közüzemi díjak, minimális dologi előirányzat változások történtek hiszen minden emelkedett. 2023 évre a hivatal kiadásainak főösszege 460 093 810 Ft, melyből állami támogatás 179 339 811 Ft. Mellékletben részletes kalkuláció található. A közös hivatal saját bevételekkel és állami támogatásokkal nem fedezett kiadásaihoz -a mellékletben részletezettek alapján- az állami támogatás feletti kimutatás szerinti különbözet az önkormányzatokat a lakosságszám arányában terhelik oly módon, hogy Bozsok és Velem község lakosságszámára eső részéhez: Bozsok önkormányzata 40%-kal, Velem önkormányzata 60%-kal járul hozzá.

**Kiss Péter:** Érdeklődik, hogy a csökkentek-e az energia számlák?

**Cserkutiné Stipsics Edina:** A december 31.-én a Végső menedékesstátusz miatt egyforma összegű számlát kaptunk, az elszámoló számla majd most márciusban lesz. 2022 évi átlagfogyasztás 75%-kán terveztük be a 2023 évi kiadásokat, ez volt az elvárás, a 25% megtakarítás. Illetve a januárban közölt árak alapján kerültek megállapításra a közüzemi költségek.

**Kiss Péter:** Megjegyzi, hogy milyen jó, hogy a korszerűsítés megtörtént.

**Cserkutiné Stipsics Edina:** Igen jobbkor nem is jöhetett volna, de ennek a hatásai csak a jövő évi számlákban fognak igazán megmutatkozni.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatokat.

A szavazás eredménye: **egyhangú – 7 igen szavazat**

**2/2023. (II.07.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy 2023. január 01. napjától rendelje el a Kőszegi Közös Önkormányzati Hivatal létszámának 3 fővel történő csökkentését és egyben felkéri a jegyzőt a Közös Önkormányzati Hivatal létrehozásáról szóló Megállapodás módosításának Képviselő-testület elé terjesztésére.

Felelős a közlésért: Kiss Péter bizottsági elnök

Határidő: képviselő-testületi ülés

A szavazás eredménye: **egyhangú – 7 igen szavazat**

**3/2023. (II.07.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a Kőszegi Közös Önkormányzati Hivatal 2023. évi költségvetését a melléklet szerinti tartalommal fogadja el.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

A 2024-2026. évekre vonatkozó középtávú tervezés keretszámának jóváhagyása

**Cserkutiné Stipsics Edina:** Az államháztartási törvény alapján az Önkormányzatoknak a költségvetési rendelet elfogadásáig meg kell állapítani a középtávú tervezés keretszámait. Ezt minden évben elkészítjük. Most lehetőség van arra, hogy ezeken a keretszámokon változtassunk, ha a körülmények is megkívánják. Az adózás szempontjából kicsit eltérnék a középtávú korábbi tervszámoktól, hiszen két új adónem került bevezetésre. A helyi adónem változása adóemeléssel jár, a COVID ideje alatt amikor 1% iparűzési adót szedtek be a kis-, és középvállalkozásoktól, ez 2023.-tól eltörlésre került és most újra 2%, ami helyi adóbevételként jelenik meg, ami a középtávú tervszámainkon is átvezetésre kellene, hogy kerüljön. Ez lenne a középtávú terv a 2024-2026 évre. Ha az Önkormányzat hitelfelvételt tervezne a saját bevétel 40 % -ka alapján bírálnák el, hogy jogosultak vagyunk -e hitelfelvételre. Nem tervezzük a hitel felvételt, de ezt a kitekintőhatározatot minden évben el kell fogadnia a Képviselő testületnek. Ebben kérném a támogatásukat.

**Kiss Péter:** 2023-ban elég kiugró, ahogy változtak az adónemek, de akkor 2024-2025.-ben miért csökkentek?

**Cserkutiné Stipsics Edina:** Nem lecsökkentek, azok a 2023. költségvetési rendelet szerinti tervszámok, 2024-2025 pedig egy várható. Vannak olyan bevételek, amik elmaradtak, ha csak az adott évit nézem akkor a reális egy 540 millió Ft. Az nem baj, ha nem arra a szintre van tervezve, minden évben felülvizsgáljuk. 2022 évtől a közterület használati díj egyéb közhatalmú bevételnek minősül ezáltal helyi adóbevétel soron tervezzük őket. 2022. évben megkezdődtek a templomfelújítások, ami idén is folytatódik. Az általuk elfoglalt közterület-használatból várt díj 2023 évre jelentős összeggel van szerepeltetve az idei költségvetésben.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú – 7 igen szavazat**

**4/2023. (II.07.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek elfogadásra a Kőszeg Város Önkormányzata Képviselő-testületének az államháztartásról szóló 2011. évi CXCV. törvény 29/A.§-a alapján a 2024-2026. évekre vonatkozó középtávú tervezés keretszámait.

Felelős a közlésért: Kiss Péter bizottsági elnök

Határidő: képviselő-testületi ülés

*Stampf Ervin 14:10. -kor belép a terembe, így a bizottság már* ***8 fővel*** *határozatképes.*

1. **napirendi pont**

Kőszeg Város Önkormányzata 2023. évi költségvetéséről szóló rendeletének megalkotása

**Básthy Béla:** A 2023 évi költségvetés meghatározó része a város helyzetét alapvetően nem módosító adómennyiség. Takarékos költségvetést kellett készítenünk az energiaárak emelkedése végett. Nincs elégedettségi határ a megtakarításban, 25% az előirányzat, de minden megtakarított összeg számít. Állami támogatásként kapott 130 millió Ft - amit meghatározott területen lehet felhasználni - csökkenti a terheinket, de nem oldja meg a problémáinkat ez az összeg. Megtörténtek a létszámcsökkentések, minden intézménynél létszámhiánnyal indítjuk az évet, és nem engedélyezzük ezek betöltését. Számítunk az állam segítségére, ami tavaly is megvolt, reméljük idén is meglesz. Számolunk az iparűzési adó bevételekkel, és az önkormányzati pályázatok is talán sikerre jutnak. Bevételi forrásnál értékesítési tendenciával is számolunk a nem gazdaságosan fenntartható vagy jelentős felújítást igénylő ingatlanok eladásával. Készül egy kimutatás a korábbi ingatlanhasznosításokról, mivel azok, akik megveszik jobb felújítási pozícióban vannak, mint mi. A Városgondnokságnak a fizikai megújuláshoz, a karbantartáshoz, felújításhoz szüksége van a vagyonhasznosítási bevételekre. Fejlesztések kapcsán jelentős tételek nem fognak megjelenni, hiszen véget értek a projektek. Az elmúlt években már több mint 1 milliárd Ft pályázati pénzt sikerült elnyernünk. Az előterjesztésben sok olyan terület lesz, ami mellé vagyonhasznosulás van írva, az azt jelenti, hogy fejlesztést addig nem is tudunk elindítani amíg nem teljesül a vagyonhasznosítás. Az áthúzódó fejlesztési folyamatok befejezésére törekszünk, reméljük ezt sikerül is elérni, mivel sok olyan pályázat van, ami átnyúlt erre az évre.

Felkéri Cserkutiné Stipsics Edinát, hogy egészítse ki az előterjesztést.

**Cserkutiné Stipsics Edina:** Polgármester Úr már részletesen ismertette azokat a pontokat, amik a költségvetés összeállításának alappillérét képezték. Túl sok kiegészítéssel nem kívánok élni, előterjesztéshez csatolva lettek az intézmények költségvetései. Valóban, egy olyan összeg szerepel a költségvetésben, ami tavalyi bérminimummal kapcsolatos kiegészítő támogatás alapján került kalkulációra: az a garantált bérminimum. Bízom benne, hogy idén is megkapja az Önkormányzat a bértámogatást. Várható egyéb kiegészítő forrást nem tudunk, minden olyan bevétel betervezésre került, amivel a kiadási különbözetet csökkenteni tudjuk. Az intézmények vonatkozásában a létszám korlátozás csak ideiglenes, Csak a Hivatalnál nem, ott nem is tervezzük az üres helyek betöltését.

**Kiss Péter:** Megjegyzi, hogy a Vis-major soron lévő összeg elég kevés. Ha nem történik semmi akkor elég, de ha mégis akkor ez nagyon kevés.

**Básthy Béla:** Ha olyan kötelezettségvállalásra kényszerülünk, ami meghaladja, ebben a helyzetben van olyan része a költségvetésnek, ahol tudunk reagálni, változtatni. Ez a keret összeg nem fedezné a helyzetet így utólag kalkulálnánk.

**Cserkutiné Stipsics Edina:** Valóban kicsi ez az összeg, vis maior esetén 30 % önerő szükséges ahhoz, hogy bármilyen támogatást tudjunk igényelni, mivel 7 napon belül ennek az összegnek rendelkezésre kell állni**.** Az 5. mellékletben tervezett összegek is egyfajta vis-maiornak tekinthetőek, például a múzeum villámhárítójának felújítása vagy a várról leeső kúpcserepek.

**Harkai Norbert:** Nehezményezi, hogy turisztikai bizottság lévén, a Vár nem számol be a tevékenységéről. Kérdezi, hogy turisztikai oldalról milyen bevételt vár a város? Megjegyzi, a Vár részére utalt támogatás kapcsán, hogy volt arról is szó, hogy teljesen önfenntartó lesz.

**Cserkutiné Stipsics Edina:** AzÖnkormányzatnál idegenforgalmi adóként jelenik meg a bevétel, a Művelődési Központ, mint rendezvény bonyolítónál pedig a többi idegenforgalommal kapcsolatos bevétel.

**Básthy Béla**: Igen volt arról szó, hogy egyszer önfenntartó lesz, ha a Nyugat-dunántúli Operatív Program részeként kiemelt projekt lett volna, de nem az lett. Fele valósult meg, ami jobbára a felújításra ment el. Az üzleti terv készítője jelentette ezt ki. Visszatérve az idegenforgalmi bevételekre, Én nem gondolom, hogy Kőszegnek idegenforgalomból kellene megélnie, mert nem támaszkodhatunk csak erre.

**Harkai Norbert:** A vár miért nem számol be a 2023 évi munkatervéről?

**dr. Nagy Edina:** Az SZMSZ szerint átruházott hatáskörben a Humán bizottság tárgyalja ezt a témakört.

**Básthy Béla**: A Jurisics Vártól nem csak a szórakoztatást várjuk el, nyilván, mint helyi látványosság, azt is elvárjuk, hogy menedzselje ezeket a tereket, ami szintén pénzbe kerül. Minden évben kapnak támogatást, de azt nem használja fel, hanem maradványként visszamarad.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú – 8 igen szavazat**

**5/2023. (II.07.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek az Önkormányzat 2023. évi költségvetéséről szóló …/2023. (II….) rendelet elfogadását.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

A vagyongazdálkodási koncepció jóváhagyása

**Németh Ildikó:** A nemzeti vagyonról szóló törvény vagyongazdálkodási terv készítésének kötelezettségét írja elő, így ennek okán került az idei évi munkaprogramba a napirend tárgyalása. A jogszabály nem határozza meg a koncepció kötelező tartalmi elemeit, így az előző évi tervet alapul véve készítettük elő a 2 évre szóló koncepciót. Az önkormányzati vagyon tekintetében megkülönböztetjük a törzsvagyont és az üzleti vagyont. A törzsvagyon lehet forgalomképtelen és korlátozottan forgalomképes, ami közvetlenül a kötelező önkormányzati feladatkör ellátását szolgálja és ezek részletes kimutatását az önkormányzati vagyonrendelet melléklete tartalmazza. Míg az üzleti vagyon részét képező elemek jelen koncepció mellékletében vannak két kategóriába sorolva. A koncepció részeként meg lettek határozva azon irányelvek, mely a felelős vagyongazdálkodásra irányulnak.

Az előterjesztés részeként ismertetem, hogy Pék u. 19. sz. alatti ¼. lakás megüresedését jelentette át az ingatlankezelő. Az általa felmért műszaki állapot alapján a lakás értékesítését helyezte előtérbe, mivel annak felújítása nagyon költséges lenne. Mindemellett a műemlék társasház közös szerkezete (tető, homlokzat) is felújításra szorul. A társasházban már csak ez az egyetlen önkormányzati tulajdon van.

Az idei költségvetés vagyongazdálkodási bevételei között előirányzatként betervezésre került az ipari parkban lévő két nagy önkormányzati terület értékesítése. A pályázat fenntartási időszaka alatt vállalás volt ezen ingatlanok értékesítése, így a határozati javaslatban mindkét telek versenyeztetési eljárás útján történő eladására tettünk javaslatot, amelyhez kérjük a bizottság támogatását.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú – 8 igen szavazat**

**6/2023. (II.07.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a 2023-2024. évi vagyongazdálkodási koncepciót a melléklet szerinti tartalommal fogadja el és rendelje el a végrehajtáshoz szükséges intézkedések megtételét.

Felelős a közlésért: Kiss Péter bizottsági elnök

Határidő: képviselő-testületi ülés

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú – 8 igen szavazat**

**7/2023. (II.07.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy rendelie el a Kőszeg, Pék u. 19. 1. emelet 4. szám (Hrsz. 1637/A/4) alatti 47 m2 alapterületű lakásnak a Kőszeg Város Önkormányzata Képviselő-testületének az önkormányzat vagyonáról és a vagyonnal való gazdálkodás szabályairól szóló 1/2007. (II.2.) önkormányzati rendeletben foglaltak szerinti liciteljárás útján történő értékesítését az értékbecslésben szereplő induló vételáron.
2. Kőszeg Város Önkormányzatának Képviselő-testülete hatalmazza fel a polgármestert a jogtanácsos által készített adásvételi szerződés aláírására

Felelős a közlésért: Kiss Péter bizottsági elnök

Határidő: képviselő-testületi ülés

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú – 8 igen szavazat**

**8/2023. (II.07.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy rendelje el a Kőszeg, 2869/28 hrsz-ú, 6717 m2 nagyságú ipartelep megnevezésű ingatlannak Kőszeg Város Önkormányzata Képviselő-testületének az önkormányzat vagyonáról és a vagyonnal való gazdálkodás szabályairól szóló 1/2007. (II.2.) önkormányzati rendeletben foglaltak szerinti versenyeztetési eljárás útján történő értékesítését az értékbecslésben szereplő induló vételáron.
2. Kőszeg Város Önkormányzatának Képviselő-testülete hatalmazza fel a polgármestert a jogtanácsos által készített adásvételi szerződés aláírására

Felelős a közlésért: Kiss Péter bizottsági elnök

Határidő: képviselő-testületi ülés

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú – 8 igen szavazat**

**9/2023. (II.07.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy rendelje el a Kőszeg, 2869/29 hrsz-ú, 7459 m2 nagyságú ipartelep megnevezésű ingatlannak Kőszeg Város Önkormányzata Képviselő-testületének az önkormányzat vagyonáról és a vagyonnal való gazdálkodás szabályairól szóló 1/2007. (II.2.) önkormányzati rendeletben foglaltak szerinti versenyeztetési eljárás útján történő értékesítését az értékbecslésben szereplő induló vételáron.
2. Kőszeg Város Önkormányzatának Képviselő-testülete hatalmazza fel a polgármestert a jogtanácsos által készített adásvételi szerződés aláírására

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

Kőszeg, 6077 hrsz.-ú ingatlan belterületbe vonása

**Németh Ildikó:** Ismerteti az előterjesztés tartalmát a belterületbe vonásról, tavalyi évben a szomszédos terület belterületbe csatolása a bizottság és a képviselő-testület jóváhagyását követően megtörtént.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú – 8 igen szavazat**

**10/2023. (II.07.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy kezdeményezze a Kőszeg, 6077 hrsz-ú 2609 m2 nagyságú, zártkerti művelés alól kivett terület különleges vendégváró övezet (K-V/1) céljára történő belterületbe vonását azzal, hogy a belterületbe vonással kapcsolatban felmerülő költségek viselése a tulajdonost terheli.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

Kőszeg, 6659/3 hrsz.-ú ingatlanrész felajánlása

**Németh Ildikó:** A Szelestey L. és Csőszház utca sarkán elhelyezkedő ingatlan tulajdonosától érkezett felajánlás, mivel a területét a Helyi Építési Szabályzat szerint mindkét oldalról 8 méter széles útszabályozás érinti. Az Önkormányzat részéről fontos lenne a Szelestey utca felőli rész átvétele, mivel a szemben lévő szomszéd (4612 hrsz), aki korábban szintén felajánlotta már a területét szeretné a kerítését mielőbb megépíteni. Ha ezt megkezdi, akkor ez az útszakasz olyannyira leszűkül, hogy az átjárás tejesesen ellehetetlenül a sarokrészen. Most itt lenne a lehetőség, a terület átvételére felajánlás jelenleg a Szelestey L. utcával határos mintegy 97 m2 nagyságú területrészre irányul, a Csőszház utca felőli részt (~128 m2) telekalakítás után egyelőre még tulajdonába szeretné tartani. A csapadék elvezetése a másik részen megtörtént így nem fontos ennek a részek az azonnali átvétele, de hosszútávon fontos lenne az Önkormányzati tulajdonba kerülése. Felajánlás ingyenes, de a tulajdonos kérése, hogy a telekalakítással és kerítésáthelyezéssel kapcsolatos költséget viselje az önkormányzat. A végleges szerződés megkötését megelőzően szükséges a közlekedési övezetbe sorolt területrészre – amely jelenleg művelés alatt lévő ingatlan – kezdeményezni a termőföld végleges más célú hasznosítására vonatkozó eljárás lefolytatását. Ezt követően a megosztási vázrajzot kell elkészíttetni, az ingatlan-nyilvántartási átvezetéshez pedig szükség lesz a Közlekedési Hatóság nyilatkozatának beszerzésére, amely a terület funkcióját igazolja. Az eljárás költsége, ami magában foglalja a művelés alól való kivonást, területek felosztását, belterületbe csatolási munkarészek elkészítését, eljárási díjakat, közel 300 ezer Ft.

Az előterjesztés részeként a képviselő-testület döntését kérjük az utca részét képező, már önkormányzati tulajdonú- korábban elmaradt -4210/4 hrsz-ú közforgalom elől el nem zárt magánút közúttá történő átminősítéséhez. Mivel az lenne a cél, hogy a végén egységes helyrajzi számot kapjon ez az utca. Erre a döntésre a Közlekedési Hatóságnál kezdeményezett eljárás keretében lesz szükség.

**Stampf Ervin:** ez precedens értékű lehet, ha minden költséget átvállalunk.

**Kiss Péter:** 97 m2-ért fizetünk több mint 1 millió forintot a kerítésáthelyezéssel együtt, ez egy kicsit nagy összeg.

**Kiss Zoltán Miksa:** Azt, hogy ingyenes, nincs is jelentősége. Ezen az alapon ki kellene sajátítani még most a másik területet. Érdemes lenne kialkudni a másik felét is (128 m2), mertkésőbb újra kell kezdeni, és az is ugyanennyibe fog kerülni majd, inkább egyben le kellene tudni.

**Kiss Péter:** Sajnos ez jellemző Kőszegre, belterületbe vonás után nem szabályozták le megfelelően a területet.

**Básthy Béla:** Jelenleg a forgalom olyan területen halad, ami a rendezési terv szerint nem útlejegyzett terület, és a város nem is jelzett rá igényt. Ha tulaj megteszi a terület lehatárolását, akkor nem lesz forgalom, mivel minden korlátozás nélkül lekerítheti a területét.

**Németh Ildikó:** Többször volt már ott az útszabályozás módosítva, már akkor is nehezményezte a szomszéd tulajdonos, hogy területet vesztett. Amennyiben szabályozási vonalra kihelyezi a kerítést akkor nem is lehet átjárni majd ezen a szakaszon.

**Básthy Béla:** A rendezési terv szerinti útlejegyzés a felső tulajdonosnak megengedi minden további nélkül, elkezdhet kerítést építeni.

**Dr. Nagy Edina:** Telekalakításnál nem fogja engedni a hatóság, hogy ne az útlejegyzésnek megfelelően legyen a telek kialakítva.

**Kiss Zoltán Miksa:** Lehet, hogy érdemes lenne az átadni nem kívánt területrészt kifizetni. Ha újra kezdjük, akkor duplán fizet az önkormányzat.

**Kiss Péter:** A felajánló korábban jó helyre tette a kerítését, hiszen akkor ott volt a telekhatár. Ez az évek során lett kiszabályozva. Meg kellene próbálni egyezkedni a tulajdonossal a terület másik felét illetően.

**Kiss Zoltán Miksa:** Most van itt az idő, hogy még meg lehetne egyezni, mert ha másodszor futunk neki, akkor nem lehet majd. Javasolja, hogy egyéb információk hiányában a bizottság ne szavazzon erről a napirendi pontról.

*Mivel több kérdés és hozzászólás nem hangzik el, a bizottsági elnök módosító javaslatot teszi fel szavazásra, miszerint további egyeztetés szükséges, így az előterjesztés ne kerüljön napirendre a soron következő Képviselő-Testületi ülésre.*

*Ezt a módosító indítványt* ***8 igen*** *szavazattal javasolja a Képviselő-testületnek elfogadásra.*

1. **napirendi pont**

Zrínyi Miklós utca átnevezése

**Básthy Béla:** Schey Fülöp utcanév visszaállítása már régóta téma, hiszen korábban a Zrínyi Miklós utca ezt a nevet viselte. Schey Fülöp kiemelkedő alak volt Kőszegen, akiről néhány fontos dolgot kiemelnék. Az átnevezéssel kapcsolatban több szervezettel is egyeztetettem, többek között a horvát közösséggel. Egyetértettünk abban, hogy nincs kifejezetten horvát kötődése magának az utcának. Nem ellenezték, de nem is támogatták a módosítást, indokként az hangzott el, hogy átnevezés esetén Zrínyi Miklós utca elnevezés megszűnne. Mivel a városban van még olyan utca, ami nincs elnevezve (pl. új Mentőállomásnál), így részemről a horvátok felé egy olyan ígéret fogalmazódott meg, hogy átnevezés esetén akár az említett új közterület esetén is felmerülhet a Zrínyi Miklós utcanév. A következő egyeztetésem a Magyar Evangélikus közösséggel volt. Elnök Úr is elmondta, hogy a reformáció 500 éves évfordulójára bennük is felmerült az utca átnevezése. Felajánlottam nekik, hogy esetleg a Harangtorony szállónál átnevezhetnék a teret, arra amire ők szeretnék.

**Gelencsér Attila:** Az evangélikus egyház leveléből az derül ki azért nem kérték ők korábban az utca átnevezést, mert ugyanazok a kifogásaik, mint nekünk, nem akarták felvállalni a változásokkal járó terheket. Rengeteg az utána járás, adminisztráció.

I**llés Péter:** Nemes szándéknak gondolja, mégsem tudja támogatni az előterjesztést, hiszen Zrínyi Miklós neve nem megkérdőjelezhető, illetve az utcában két épület is viseli a nevét. Javaslom azonban, hogy amennyiben új utca nyílik azt nevezzük el Schey Fülöpről.

**Harkai Norbert:** Támogatja a kezdeményezést, de ellene szól, hogy Kőszegen nincs jelenleg Izraelita közösség.

**Gelencsér Attila:** Nagyon elmentünk abba az irányba, hogy izraelita vagy sem, egy utcanév elnevezéskor teljesen mindegy**.**

**Kiss Zoltán Miksa:** Nehéz megmondani, hogy ki tett jót ebben a városban, a Zsinagóga felújításakor sem jutott eszébe senkinek Schey Fülöp neve. Nagyon támogatta a várost, kiemelkedő alakja volt a városnak.

**Básthy Béla:** Ez a döntés nem Zrínyi Miklós ellen szól. A mentőállomás melletti utca még nincs elnevezve, azt elnevezhetnénk úgy.

**Gelencsér Attila:** De akkor miért nem lesz az Schey Fülöp?

**Básthy Béla:** Mert nincs semmi történelmi kötődése. Nyilván indokolta az is, hogy a zsidó lakosság ott volt. Itt van olyan városrész, ahol a kőszegi zsidóság történelmét el lehetne mesélni.

**Kiss Zoltán Miksa:** Ez egy nagyon kényes kérdés, de hol legyen neki utca neve, ha nem ott?

**Stampf Ervin:** Ha ezt most megszavazza a bizottság akkor ez még kifüggesztésre kerül a lakosság részére?

**dr. Nagy Edina:** Ez csak a március végi testületi ülésre kerül be, ott majd a testület még egyszer mérlegel minden körülményt és dönthet máshogy.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **6 igen – 2 nem szavazat**

**11/2023. (II.07.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a Kőszeg 1705 hrsz-ú közterület Zrínyi Miklós utcáról Schey Fülöp utcára történő átnevezését.

Felelős a közlésért: Kiss Péter bizottsági elnök

Határidő: képviselő-testületi ülés

**Egyebek:**

Kiss Péter megjegyzi, hogy a maradék karácsonyfáktól megkellene tisztítani a várost.

Más napirendi pont nem lévén az elnök a nyilvános ülést 15 óra 50 perckor berekesztette.

 …………………………… ……………………………..

 Kiss Péter elnök Bizottsági tag